b"\n_START_ARTICLE_\nAlfonso de Zayas y de Bobadilla\n_START_SECTION_\nBiografia\n_START_PARAGRAPH_\nNascut a Palma el 1896, era fill de Bartolom\xc3\xa9 de Zayas Borr\xc3\xa0s i de Pilar de Bobadilla y Mart\xc3\xadnez de Arizala. El 1913, ingress\xc3\xa0 a l'Ex\xc3\xa8rcit. El 1931, era capit\xc3\xa0 d'artilleria i pilot aviador. Deix\xc3\xa0 el servei actiu a petici\xc3\xb3 pr\xc3\xb2pia. Es cas\xc3\xa0 amb Juliette Vierne d'Harcourt (1900-1977), filla del comte d'Harcourt, amb qui varen tenir sis fills. Amb el seu nomenament a Roma, conegu\xc3\xa9 la seva segona esposa (encara que no legal, ja que a Espanya no hi havia divorci) la Sra. America Pannocchia Blanco, amb qui contragu\xc3\xa9 matrimoni civil a Roma, i amb la qual convisqu\xc3\xa9 m\xc3\xa9s de vint anys (tant a Madrid com a Sitges). Va ser el primer president del Reial Aeroclub de Balears (1935). Establiren una estreta amistat amb l'escriptor Georges Bernanos i un dels seus fills es cas\xc3\xa0 amb Claude Bernanos, filla de l'escriptor.\n_START_SECTION_\nEl marqu\xc3\xa8s de Zayas i la Falange\n_START_PARAGRAPH_\nImpuls\xc3\xa0 la implantaci\xc3\xb3 de la Falange a Balears i fou un dels membres del triumvirat que dirig\xc3\xad inicialment el partit (gener de 1934). Fou nomenat per Jos\xc3\xa9 Antonio Primo de Rivera cap provincial de Falange a Balears (novembre de 1934 - juliol de 1936). Intervengu\xc3\xa9 en el primer miting que celebr\xc3\xa0 Falange a Mallorca (Manacor, febrer de 1936). Va esser detengut per les autoritats republicanes en dues ocasions (abril-juny de 1936 i juliol d'aquell mateix any). Fou un dels redactors d'Aqui Estamos, l'\xc3\xb2rgan de Falange a Balears. Quan s'inici\xc3\xa0 la Guerra Civil fou alliberat per un escamot de falangistes i d'oficials de cavalleria i ocup\xc3\xa0 la Casa del Poble de Palma. \xc3\x89s considerat un dels principals responsables de la repressi\xc3\xb3 contra els republicans. Gestion\xc3\xa0 l'ajuda militar italiana i prengu\xc3\xa9 part en la substituci\xc3\xb3 del coronel Emilio Ramos Unamuno com a cap d'operacions (30 d'agost de 1936). Lluit\xc3\xa0 en el front de Manacor, al capdavant de forces falangistes, i particip\xc3\xa0 en l'ocupaci\xc3\xb3 de les Piti\xc3\xbcses (setembre de 1936). El juliol de 1938, va esser nomenat secretari general de Falange Espanyola Tradicionalista i de les JONS a It\xc3\xa0lia i secretari provincial del partit a Roma. A partir de llavors \xc3\xbanicament torn\xc3\xa0 a Mallorca a passar els estius a can Ribera, a Biniaraix. Devers 1939, va esser nomenat cap estatal del Sindicat de Transports i Comunicacions. El 1943, Franco el nomen\xc3\xa0 procurador a Corts. Torn\xc3\xa0 a ser procurador de 1946 a 1949. i de 1955 a 1958. \xc3\x89s autor de la Historia de la Vieja Guardia de Baleares (1955), un llibre b\xc3\xa0sic per con\xc3\xa8ixer la Falange anterior a la Guerra Civil."